奉送李大夫歸長沙
作者：沈遼
朝代：宋

paragraphs: 秋潮夜落江爲墟，青谿茁茁生菰蒲。
舟舫逍遥賓從疏，誰識長沙李大夫。
十年持節使江吳，轉入七閩将漕車。
道上狂賊未伏誅，少壮瘡痍官吏逋。
公方疾驅布威德，朝廷發兵趣捕賊。
兵多賊少即日降，公獨至今爲失職。
白首飄然歸故國，由來仕宦終無極。
借令得意任公卿，年迫桑榆心更惜。
昔時柴車一束書，今日朱門百口食。
大夫月奉三萬錢，何必要凃争埶力。
野人結庵齊山傍，早歳曾爲門下客。
不遺簪履惠相訪，顧我青山唯四壁。
野人適自三湘來，布衣猶带湘山碧。
公舟少駐洞庭下，盡洗都城塵土迹。